## Els últims centres afectats per la riuada a Massanassa, Alfafar i Algemesí inicien el curs escolar

*** Els centres disposen del certificat de seguretat emés per l’empresa encarregada de la instal·lació dels mòduls prefabricats, en el qual es garantix que l’activitat lectiva pot començar amb normalitat**

Els quatre centres de les tres localitats afectades per la riuada en els quals s’havia retardat l’inici de curs escolar han iniciat l’activitat este dijous. Es tracta dels municipis de Massanassa, Algemesí i Alfafar, l’inici del curs escolar dels quals s’ha retardat entre dos i tres dies.

D’esta manera, el CEP Lluís Vives i l’EI Ausiàs March de Massanassa han començat amb normalitat.

El CEIP Carme Miquel d’Algemesí ha iniciat les classes de manera progressiva per decisió del centre. Així, este dijous han començat els cursos de 3r, 4t, 5t i 6t d’Educació Primària. Este divendres començaran les classes els de 1r i 2n d’Educació Primària i el dilluns ho farà l’alumnat d’Infantil.

Per la seua banda, el CEIP Orba d’Alfafar ha obert també este dijous les portes. Tant l’equip directiu com els docents del centre s’han incorporat als seus llocs, i s’ha acollit un reduït nombre d’alumnes perquè l’ajuntament ha mantingut activitats lúdiques.

El director general d’Infraestructures Educatives, José María Larena, ha visitat els quatre centres i ha agraït “el treballat immens dels tècnics, de l’Ajuntament i de la Conselleria, de les empreses i equips directius i docents que ha permés la tornada a les aules este dijous i en els seus municipis”.

Posteriorment, el director general s’ha desplaçat fins a la parcel·la del CEIP Carme Miquel d’Algemesí, afectat per les inundacions, per a conéixer l’estat d’execució de l’enderrocament del centre.

Per la seua banda, el conseller d’Educació, Cultura, Universitats i Ocupació, José Antonio Rovira, ha recordat que amb la posada en marxa de l’activitat en estos centres tot l’alumnat afectat per la riuada ha représ les classes en els seus municipis.

Tots els centres disposen de certificats de seguretat, emesos per l’empresa encarregada del muntatge de les instal·lacions, que garantixen que l’activitat lectiva pot començar amb normalitat.

En els quatre centres queden xicotets detalls que s’aniran perfilant en horari no lectiu per a no interferir en la labor educativa.

Fecha: 11/09/2025